ΓΡΑΠΤΗ ΕΡΩΤΗΣΗ P-1617/98

υποβολή: Edith Müller (V) προς την Επιτροπή

(11 Μαΐου 1998)

Θέμα: Οικολογική γεωργία στην Αστούρια

Στη γραπτή ερώτηση προς την Ευρωπαϊκή Επιτροπή Ε-3452/97(1) διαμαρτυρηθήκαμε για την καθυστέρηση στην εφαρμογή στην Αστούρια του Κανονισμού (ΕΟΚ) 2092/91(2) περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής και συγκεκριμένα για την καθυστέρηση:

- στον ορισμό στα πλαίσια του "Συμβουλίου Οικολογικής Γεωργικής Παραγωγής του Πριγκιπάτου της Αστούριας" των εκπροσώπων των Ενώσεων Καταναλωτών, του ίδιου του Συμβουλίου Γεωργίας και του Συμβουλίου Κοινωνικών Υπηρεσιών και γραμματείας;

- στην έγκριση του κανονισμού λειτουργίας του "Συμβουλίου" αυτού.

Συνέπεια αυτού ήταν να μπλοκαριστούν οι υφιστάμενες αιτήσεις στην Αστούρια για επίσημη αναγνώριση των εκμεταλλεύσεων οικολογικής γεωργίας εδώ και τρία χρόνια.

Στην απάντηση στην ερώτηση αυτή, η Επιτροπή εγγυήθηκε ότι θα ζητήσει από την ισπανική κυβέρνηση περισσότερες πληροφορίες για το θέμα, και εάν οι πληροφορίες αυτές αποδεικνύουν ότι δεν έχουν πληρωθεί ικανοποιητικά οι υποχρεώσεις που απορρέουν από τον Κανονισμό 2092/91, θα μπορούσε η Επιτροπή να εξετάσει το ενδεχόμενο να κινήσει διαδικασίες παραβάσεων του κοινοτικού δικαίου των ισπανικών αρχών.

Θα μπορούσε να διευκρινίσει η Επιτροπή σε ποιό στάδιο ευρίσκεται το διάβημά της προς την ισπανική κυβέρνηση για το θέμα αυτό; Είχε αναλάβει η Επιτροπή πρωτοβουλίες για την απεμπλοκή της εφαρμογής του Κανονισμού 2092/91 στην Αστούρια; Εάν η κατάσταση εξακολουθεί να παραμένει όπως ήταν κατά την στιγμή της πρώτης απάντησης στην γραπτή μας ερώτηση, δεν θεωρεί η Επιτροπή ότι πρέπει να κινήσει επιτέλους τις διαδικασίες παραβίασης των διατάξεων του κοινοτικού δικαίου;

Απάντηση του κ. Fischler εξ ονόματος της Επιτροπής

(22 Ιουνίου 1998)

Η Επιτροπή, σύμφωνα με την απάντησή της στην γραπτή ερώτηση Ε-3452/97 του Αξιότιμου Μέλους του Κοινοβουλίου, ζήτησε από την ισπανική κυβέρνηση λεπτομερείς πληροφορίες σχετικά με τα θέματα που αναφέρθηκαν.

Η Επιτροπή έλαβε λεπτομερείς πληροφορίες σχετικά με την εφαρμογή του κανονισμού (ΕΟΚ) 2092/91 του Συμβουλίου της 24ης Ιουνίου 1991 σχετικά με τον βιολογικό τρόπο παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής στην Αστούρια και, συγκεκριμένα, έκθεση της υπηρεσίας γεωργίας του Πριγκιπάτου της Αστούριας "Consejeria de Agricultura del Principado de Asturias" (αρμόδια αρχή του Πριγκιπάτου της Αστούριας) καθώς και έκθεση του υπουργείου Γεωργίας, Αλιείας και Τροφίμων της Ισπανίας.

Οι πληροφορίες που περιέχονται σε αυτές τις εκθέσεις (και αναφέρονται συνοπτικά παρακάτω) επιβεβαιώνουν την απάντηση της Επιτροπής στην γραπτή ερώτηση Ε-3452/97.

Όταν εγκρίθηκε και εφαρμόστηκε ο κανονισμός (ΕΟΚ) 2092/91, το εθνικό ρυθμιστικό συμβούλιο (Consejo Regulador de la Dominacion Generica "Agricultura Ecologica") ορίστηκε από την ισπανική κυβέρνηση για τη διενέργεια, σε εθνικό επίπεδο, των ελέγχων σύμφωνα με τις διατάξεις του κανονισμού. Το γεγονός αυτό σημαίνει ότι ο κανονισμός (ΕΟΚ) 2092/91 εφαρμόστηκε αποτελεσματικά από την αρμόδια αρχή σε εθνικό επίπεδο, μέχρι τη στιγμή που η περιφερειακή κυβέρνηση (Πριγκιπάτο της Αστούριας) ανέλαβε την αρμοδιότητα των ελέγχων, τον Απρίλιο του 1996. Η αρμοδιότητα σχετικά με την βιολογική καλλιέργεια ρυθμίστηκε από το Διάταγμα 67/69 που ιδρύει το συμβούλιο για την βιολογική καλλιέργεια στο Πριγκιπάτο της Αστούριας (Consejo de la Produccion Agraria Ecologica del Principado de Asturias). Το συμβούλιο αυτό αποτελείται από εκπροσώπους των καλλιεργητών που εφαρμόζουν βιολογικούς τρόπους παραγωγής, των επιχειρήσεων μεταποίησης βιολογικών προϊόντων και υπαλλήλους της υπηρεσίας γεωργίας της κυβέρνησης της Αστούριας.

Ο έλεγχος των επιχειρήσεων στην Αστούρια διενεργείται από υπαλλήλους του τμήματος γεωργίας, που είναι η αρμόδια αρχή που όρισε η κυβέρνηση της Αστούριας. Φαίνεται ότι η καθυστέρηση της έγκρισης του εσωτερικού κανονισμού του συμβουλίου για την βιολογική καλλιέργεια στο Πριγκιπάτο της Αστούριας δεν παρεμπδίζει την εφαρμογή του συτήματος ελέγχου. Φαίνεται, επίσης, ότι το σύστημα ελέγχου εφαρμόστηκε χωρίς διακοπή, σύμφωνα με τις διατάξεις που ορίζονται στον κανονισμό (ΕΟΚ) 2092/91 (ιδιαίτερα στο παράρτημα ΙΙΙ), λαμβάνοντας υπόψη όχι μόνο όσον αφορά τις παλαιότερες αλλά και τις νέες επιχειρήσεις.

Όσον αφορά τις ανησυχίες που εκφράστηκαν σχετικά με τη μη έγκριση 25 επιχειρήσεων, οι πληροφορίες που υποβλήθηκαν στην Επιτροπή αναφέρουν ότι τα αιτήματα και τα έγγραφα που υπέβαλαν οι επιχειρήσεις έχουν αναλυθεί και έχει διενεργηθεί επιτόπιος έλεγχος. Κατά την πρώτη εξέταση, μόνο 13 επιχειρήσεις διατήρησαν το αίτημά τους για ένταξη στο μητρώο βιολογικών επιχειρήσεων, από τις οποίες 3 συμπεριλήφθηκαν στα μητρώα, 1 ακύρωσε το αίτημά της, 1 απορρίφθηκε λόγω μη συμμόρφωσης προς τις απαιτήσεις του παραρτήματος Ι του κανονισμού (ΕΟΚ) 2092/91, 3 πρέπει να παράσχουν περαιτέρω πληροφορίες και να καταβάλουν τα τέλη ελέγχου και 5 πρέπει να καταβάλουν τα τέλη ελέγχου.

Βάσει των πληροφοριών που υποβλήθηκαν, η Επιτροπή κατέληξε στο συμπέρασμα ότι, σχετικά με το θέμα που έθεσε το Αξιότιμο Μέλος του Κοινοβουλίου, δεν υπάρχουν αποδείξεις μη συμμόρφωσης προς τις διατάξεις του Κανονισμού (ΕΟΚ) 2092/91 από πλευράς των ισπανικών αρχών.

(1) ΕΕ C 158, 25.5.1998, 116.

(2) ΕΕ L 198, 22.7.1991, σελ. 1.